C 223/10

KOMUNIKAZZJONI MILL-KUMMISSJONI

Linji gwida skont l-Artikolu 13(7) tad-Direttiva dwar is-Servizzi tal-Media Awdjoviżiva dwar il-kalkolu tas-sehem ta’ xogħlijiet Ewropej f’katalgi fuq talba u dwar id-definizzjoni ta’ udjenza żgħira u fatturat baxx

(2020/C 223/03)

I. SFOND

Id-Direttiva dwar is-Servizzi tal-Media Awdjoviżiva (1) (minn hawn ’il quddiem “l-AVMSD”) tistabbilixxi regoli rinforzati dwar il-promozzjoni ta’ xogħlijiet Ewropej. L-Artikolu 13(1) jistabbilixxi li l-fornituri ta’ servizzi tal-midja awdjoviżiva fuq talba (minn hawn ’il quddiem “servizzi fuq talba” jew “servizzi ta’ vidjo fuq talba (“VOD”)”) għandhom “jiżguraw li l-katalgi tagħhom ikollhom mill-inqas sehem ta’ 30 % ta’ xogħlijiet Ewropej u li dawk ix-xogħlijiet jingħataw prominenza”.

L-Artikolu 13(2) tal-AVMSD jistipula li “meta l-Istati Membri jirrikjedu lill-fornituri tas-servizzi tal-media li jaqgħu taħt il-ġurisdizzjoni tagħhom biex jikkontribwixxu finanzjarjament għall-produzzjoni ta’ xogħlijiet Ewropej (…), huma jistgħu wkoll jirrikjedu lill-fornituri tas-servizzi tal-media li jimmiraw udjenzi fit-territorji tagħhom, iżda stabbiliti fi Stati Membri oħra, biex jagħmlu kontribuzzjonijiet finanzjarji bħal dawn”. Dawn il-kontributi għandhom ikunu proporzjonati u mhux diskriminatorji.

L-Artikolu 13(6) tal-AVMSD jipprevedi eżenzjonijiet obbligatorji mill-obbligi skont l-Artikolu 13(1), kif ukoll mir-rekwiżiti possibbli skont l-Artikolu 13(2), għal kumpaniji b’fatturat baxx jew b’udjenza baxxa. L-għan tal-eżenzjonijiet, kif inhu ċċarat fil-Premessa 40, huwa li jiġi żgurat li l-obbligi relatati mal-promozzjoni tax-xogħlijiet Ewropej ma jimminawx l-iżvilupp tas-suq u ma jipprevienux id-dħul ta’ parteċipanti ġodda fis-suq.

Skont l-Artikolu 13(7) tal-AVMSD, dan id-dokument għandu l-għan li jipprovdi linji gwida dwar:

(a) il-kalkolu tas-sehem ta’ xogħlijiet Ewropej fil-katalogi ta’ fornituri ta’ kontenut fuq talba u

(b) id-definizzjoni ta’ udjenza baxxa u fatturat baxx fil-kuntest tal-eżenzjonijiet imsemmija hawn fuq.

Il-linji gwida mhumiex vinkolanti. Fil-proċess tal-abbozzar ta’ dawn il-linji gwida, kif xieraq, il-Kummissjoni kkonsultat lill-Kumitat ta’ Kuntatt, kif inhu meħtieġ mill-Artikolu 13(7). Sal-punt fejn il-linji gwida jistgħu jinterpretaw l-AVMSD, il-pożizzjoni tal-Kummissjoni hija mingħajr preġudizzju għal kwalunkwe interpretazzjoni mill-Qorti tal-Ġustizzja tal-Unjoni Ewropea.

II. KALKOLU TAS-SEHEM TA’ XOGĦLIJIET EWROPEJ

1. Kalkolu skont it-titoli

Fis-suq għas-servizzi lineari tal-midja awdjoviżiva (xandir televiżiv), is-sehem tax-xogħlijiet Ewropej mill-iskedi ta’ programmazzjoni tax-xandara jiġi kkalkulat b’referenza għall-ħin tat-trażmissjoni. L-Artikolu 16 tal-AVMSD jipprovdi li x-xandara għandhom jirriżervaw proporzjon maġġoritarju tat-trażmissjoni tagħhom għal xogħlijiet Ewropej. Dan jirrifletti b’mod ċar in-natura marbuta biż-ħin tas-servizzi lineari, fejn għadd limitat biss ta’ programmi jistgħu jixxandru fl-istess ħin u tul perjodu determinat. Għaldaqstant, l-element tad-durata huwa marbut speċifikament mal-karatteristiki intrinsiċi tas-servizzi (lineari) tax-xandir televiżiv li jibbażaw il-programmazzjoni tagħhom fuq skedi ta’ kuljum (24 siegħa).

Dawn ir-restrizzjonijiet ma japplikawx għall-fornituri ta’ servizzi tal-midja awdjoviżiva fuq talba (VOD). Għal servizzi fuq talba, l-inklużjoni ta’ ċertu programm ma tiddependix fuq id-disponibbiltà ta’ perjodu ta’ ħin fi skeda ta’ programmazzjoni. Barra minn hekk, l-inklużjoni ta’ programm partikolari ta’ durata speċifika f’katalogu ma timplikax l-esklużjoni/is-sostituzzjoni ta’ programm ieħor ta’ durata simili. Fi kliem ieħor, il-fornituri tal-VOD ma joħolqux il-katalogi tagħhom abbażi ta’ kunsiderazzjonijiet relatati mal-ħin, iżda abbażi tal-attraenza ta’ għadd potenzjalment kbir ta’ programmi individwali mqiegħda għad-dispożizzjoni tal-utenti.

B’mod simili, mill-perspettiva tal-utenti, l-għażla li wieħed isegwi programm disponibbli fil-katalogi ta’ programmi fuq talba mhijiex limitata bil-ħin, fis-sens li biex wieħed isegwi ċertu programm, dan ma jfissirx li jkollu jirrinunzja li jara l-programmi l-oħra kollha disponibbli fl-istess ħin. L-essenza tas-servizzi tal-VOD hija preċiżament il-libertà tal-utent li jagħżel u jara programm individwali minn katalogu fil-ħin magħżul, u għal kemm-il darba jixtieq.

Billi l-għażliet rilevanti kemm tal-fornituri tal-VOD kif ukoll tal-utenti tagħhom huma ċċentrati madwar il-programmi individwali (ibbażati eż. fuq il-perċezzjoni tal-kwalità, l-attraenza, il-preferenzi), il-Kummissjoni tqis li fil-każ tas-servizzi tal-VOD, minħabba l-karatteristiki tagħhom, huwa aktar xieraq li s-sehem tax-xogħlijiet Ewropej fil-katalogi jiġi kkalkulat abbażi tat-titoli u mhux fuq il-ħin tat-trażmissjoni (ħin ta’ viżjoni).

L-għażla ta’ titoli f’katalogi bħala l-unità ta’ kejl rilevanti, għall-kuntrarju taż-żmien/id-durata tal-kontenut, hija appoġġata minn kunsiderazzjonijiet addizzjonali. L-ewwel nett, il-kalkolu tas-sehem tax-xogħlijiet Ewropej skont it-titoli, kemm għall-films kif ukoll għas-sensieli televiżivi (“TV”), huwa aktar newtrali fir-rigward tal-għażla ta’ programmi li għandhom jiġu inklużi fil-katalogi mill-fornituri tal-VOD. Il-kalkolu skont id-durata jista’ joħloq inċentiv għall-fornituri biex jiffavorixxu xogħlijiet Ewropej b’durata totali twila (eż. sensieli b’għadd kbir ta’ episodji) sabiex jissodisfaw is-sehem ta’ 30 % faċilment. Billi jkun aktar newtrali, il-kalkolu bbażat fuq titoli aktarx li jiffaċilita l-ħolqien ta’ offerta aktar diversifikata ta’ xogħlijiet Ewropej.

It-tieni nett, il-kalkolu skont it-titoli aktarx li jkun inqas oneruż għall-fornituri tal-VOD milli l-kalkolu skont id-durata. Huwa aktar probabbli l-fornituri tal-VOD ikollhom rendikont tal-għadd ta’ titoli Ewropej mill-għadd totali ta’ titoli disponibbli fil-katalogi tagħhom, milli rendikont tal-ħin totali ta’ xandir tax-xogħlijiet Ewropej mill-ħin totali ta’ xandir tax-xogħlijiet kollha inklużi fil-katalogi tagħhom.

It-tielet nett, il-kalkolu skont it-titoli aktarx li jiffaċilita wkoll il-monitoraġġ u s-superviżjoni mill-awtoritajiet nazzjonali rilevanti, billi t-titoli jistgħu jiġu segwiti u vverifikati aktar faċilment mill-ħin totali ta’ xandir.

Fid-dawl ta’ dan ta’ hawn fuq, il-Kummissjoni tqis li huwa xieraq li s-sehem ta’ 30 % tax-xogħlijiet Ewropej fil-katalogi ta’ programmi fuq talba jiġi kkalkulat abbażi tal-għadd (totali) ta’ titoli fil-katalogu.

2. X’jikkostitwixxi titolu

Fil-każ ta’ films twal u films televiżivi, kull film għandu jitqies li jikkostitwixxi titolu f’katalogu. Films differenti fi frankiġja (2) għandhom jitqiesu li jikkostitwixxu titoli differenti f’katalogu.

L-identifikazzjoni ta’ x’jikkostitwixxi titolu hija aktar kumplessa għal sensieli televiżivi jew għal formati oħra ppreżentati f’sensieli (jiġifieri episodju episodju). Episodji ta’ sensiela televiżiva spiss jinġabru fi staġuni differenti. F’każijiet bħal dawn, tfeġġ il-mistoqsija jekk titolu partikolari għandux jikkorrispondi għal sensiela sħiħa, għal staġun wieħed jew għal episodju individwali.

Il-Kummissjoni hija tal-fehma li staġun wieħed ta’ sensiela għandu jikkorrispondi għal titolu wieħed. Il-kalkolu tas-sensieli skont l-istaġun kieku jiżgura trattament simili bħal films twal jew films televiżivi. Staġun ta’ sensiela normalment ikun ir-riżultat ta’ sforz kreattiv uniku u kontinwu li jsir mill-istess grupp ta’ awturi/professjonisti awdjoviżivi, b’baġit uniku u tul perjodu ta’ żmien unitarju. Barra minn hekk, ir-rilaxx fis-suq u l-attivitajiet promozzjonali relatati spiss jikkonċernaw staġuni individwali. Għal dawn ir-raġunijiet, il-ħidma mwettqa sabiex jiġi prodott staġun ta’ sensiela tista’ titqies bħala simili għall-ħidma normalment meħtieġa biex jiġi prodott film.

Barra minn hekk, il-kalkolu skont l-istaġuni kieku jnaqqas l-inċentivi possibbli għall-fornituri biex jiffavorixxu xogħlijiet Ewropej ta’ durata ġeneralment twila (eż. sensieli jew formati oħra b’għadd kbir ta’ episodji) biex jiksbu s-sehem, għad-detriment ta’ xogħlijiet iqsar b’potenzjal ta’ ċirkulazzjoni għolja fost l-Istati Membri (eż. films twal u sensieli televiżivi ta’ kwalità għolja) (3).

Min-naħa l-oħra, xi produzzjonijiet awdjoviżivi jista’ jkollhom spejjeż ta’ produzzjoni ogħla bi tqabbil ma’ elementi oħra fil-katalogu, pereżempju f’każijiet ta’ investiment dirett jew spejjeż ta’ liċenzjar sinifikanti għal finzjoni ta’ livell għoli, fejn episodju jkollu durata u spiża ta’ produzzjoni simili għal film twil. F’dawn il-każijiet, fejn ikun iġġustifikat, l-awtoritajiet nazzjonali jistgħu jipprevedu li jagħtu ponderazzjoni akbar lil dawn ix-xogħlijiet, pereżempju, abbażi ta’ talba sostanzjata ta’ fornitur.

3. Kalkolu għal kull katalogu nazzjonali

Xi fornituri ta’ VOD li joperaw fl-Unjoni għandhom bosta katalogi nazzjonali li għandhom kompożizzjoni differenti, skont is-suq nazzjonali (l-Istat Membru) fil-mira tagħhom. Films domestiċi jistgħu jinsabu f’katalogu nazzjonali speċifiku ta’ fornitur multinazzjonali u ma jkunux disponibbli (jew disponibbli sa punt limitat ħafna) fil-katalogi li l-istess fornitur joffri fi Stati Membri oħra (4). Għalhekk, huwa meħtieġ li jiġi ddeterminat kif is-sehem tax-xogħlijiet Ewropej għandu jiġi kkalkulat f’każijiet bħal dawn.

L-essenza tal-Artikolu 13(1) tal-AVMSD hija li jiġi żgurat li l-fornituri ta’ VOD jikkontribwixxu b’mod attiv għall-objettiv tal-promozzjoni tad-diversità kulturali fl-Unjoni billi jipprovdu sehem minimu ta’ xogħlijiet Ewropej fl-offerti tagħhom. Il-Kummissjoni hija tal-fehma li dan l-objettiv jista’ jintlaħaq b’mod effettiv biss jekk is-sehem ta’ 30 % tax-xogħlijiet Ewropej ikun żgurat f’kull wieħed mill-katalogi nazzjonali offruti minn fornituri ta’ VOD multinazzjonali. Dan se jiżgura li t-telespettaturi f’kull Stat Membru fejn il-fornitur joffri katalogi nazzjonali jkollhom l-esponiment meħtieġ għal xogħlijiet Ewropej. Dan l-approċċ jippreżenta wkoll il-vantaġġ li aktarx jinċentivizza ċ-ċirkulazzjoni u d-disponibbiltà ta’ xogħlijiet Ewropej madwar l-Unjoni.

Huwa importanti li jiġi mfakkar li hija r-responsabbiltà tal-pajjiż ta’ oriġini li jiżgura li l-fornituri ta’ kontenut fuq talba taħt il-ġurisdizzjoni tiegħu jikkonformaw mal-obbligu li jiżguraw is-sehem ta’ xogħlijiet Ewropej fil-katalogi tagħhom. Jekk fornitur ta’ VOD li jaqa’ taħt il-ġurisdizzjoni ta’ Stat Membru joffri katalogi nazzjonali differenti fi Stati Membri oħra, hija r-responsabbiltà tal-Istat Membru ta’ ġurisdizzjoni (jiġifieri l-pajjiż ta’ oriġini) li jinforza l-obbligu relatat mas-sehem ta’ xogħlijiet Ewropej fir-rigward tad-diversi katalogi nazzjonali kollha.

4. Dimensjoni temporali

Is-sehem effettiv tax-xogħlijiet Ewropej fil-katalogi ta’ VOD jista’ jvarja minn jum għal ieħor. Pereżempju, meta fornitur ta’ VOD iżid sensiela televiżiva ġdida mhux Ewropea fil-katalogu tiegħu, dan jista’ jkollu effett li jnaqqas temporanjament is-sehem globali tax-xogħlijiet Ewropej sakemm jiġu inklużi aktar xogħlijiet Ewropej. Dan iqajjem il-mistoqsija ta’ f’liema mument għandha tiġi żgurata l-konformità mas-sehem ta’ 30 %. Il-fornituri jistgħu jkunu meħtieġa jiżguraw il-konformità f’kull ħin jew inkella bħala medja tul perjodu predeterminat. Dan l-approċċ tal-aħħar kieku jippermetti li jkun hemm fluttwazzjonijiet temporanji.

L-AVMSD ma tipprovdi l-ebda indikazzjoni dwar liema minn dawn iż-żewġ metodi għandu jkun ippreferut. Iż-żewġ metodi jistgħu jiksbu l-għan mixtieq tal-promozzjoni tad-diversità kulturali fil-katalogi ta’ VOD. Kif meħtieġ, il-Kummissjoni tqis li l-Istat Membru jista’ jiddeċiedi liberament liema metodu jadotta fil-monitoraġġ tal-konformità mal-Artikolu 13(1) tal-AVMSD. Meta jiddeċiedu dwar il-metodu ta’ monitoraġġ, l-Istati Membri xorta waħda għandhom jieħdu kont dovut tal-ħtieġa li jitnaqqas il-piż amministrattiv assoċjat mal-konformità u l-infurzar, kif ukoll li tiġi żgurata t-trasparenza u ċ-ċertezza legali għall-fornituri ta’ VOD.

III. DEFINIZZJONI TA’ UDJENZA BAXXA U FATTURAT BAXX

1. Kummenti preliminari

Skont il-Premessa 40 tal-AVMSD, fornituri mingħajr preżenza sinifikanti fis-suq ma għandhomx ikunu suġġetti għar-rekwiżiti ta’ promozzjoni ta’ xogħlijiet Ewropej, “sabiex jiġi żgurat li l-obbligi dwar il-promozzjoni ta’ xogħlijiet Ewropej ma jdgħajfux l-iżvilupp tas-suq u sabiex ikun permess id-dħul ta’ parteċipanti ġodda fis-suq”. Filwaqt li l-kunsiderazzjonijiet ta’ hawn fuq huma komuni kemm għall-Artikolu 13(1) kif ukoll għall-Artikolu 13(2), dawn id-dispożizzjonijiet jippreżentaw xi differenzi speċifiċi li jridu jitqiesu:

— Hija r-responsabbiltà tal-Istat Membru ta’ oriġini li jiżgura li fornituri ta’ kontenut fuq talba taħt il-ġurisdizzjoni tiegħu jikkonformaw mal-obbligu li jiżguraw is-sehem għax-xogħlijiet Ewropej skont l-Artikolu 13(1); hija r-responsabbiltà tal-istess Stat Membru ta’ oriġini li japplika l-eżenzjonijiet skont l-Artikolu 13(6) għal dawn il-fornituri.

— Is-sitwazzjoni hija differenti għall-Artikolu 13(2). Din id-dispożizzjoni tirrikonoxxi l-possibbiltà għal kwalunkwe Stat Membru li jimponi obbligi ta’ kontribuzzjoni finanzjarja mhux diskriminatorja u proporzjonali fuq fornituri stabbiliti fi Stat Membru ieħor li jkollhom lill-udjenzi fit-territorju tiegħu fil-mira. F’dan il-każ, hija r-responsabbiltà tal-Istat Membru “fil-mira” li japplika kemm il-leġiżlazzjoni tiegħu li timponi dawn il-kontribuzzjonijiet kif ukoll l-eżenzjonijiet skont l-Artikolu 13(6).

Fid-dawl ta’ dawn il-kuntesti legali differenti, huwa xieraq li jitqiesu l-ispeċifiċitajiet ta’ dawn l-obbligi meta titqies il-gwida dwar l-eżenzjonijiet stabbilita fl-Artikolu 13(6). B’mod partikolari qed jiġi mfakkar li, kif inhu ċċarat mill-Premessa 36, l-Istati Membri jistgħu jimponu obbligi finanzjarji fuq fornituri ta’ servizz tal-midja li jkollhom it-territorju tagħhom fil-mira, fid-dawl tar-“rabta diretta bejn l-obbligi finanzjarji u l-politiki kulturali differenti tal-Istati Membri”.

Għaldaqstant huwa importanti li, meta jiġu ddefiniti udjenza baxxa u fatturat baxx, jinstab bilanċ bejn l-objettivi tal-preservazzjoni ta’ spazju ta’ innovazzjoni meħtieġ għall-parteċipanti awdjoviżivi iżgħar u dak tal-promozzjoni tad-diversità kulturali permezz ta’ finanzjament adegwat għax-xogħlijiet Ewropej taħt il-politiki kulturali tal-Istati Membri. Għalhekk, filwaqt li l-linji gwida jipprevedu li l-kumpaniji b’fatturat baxx jew udjenza baxxa, kif iddefinita hawn taħt, jiġu eżentati mill-obbligi skont l-Artikolu 13, jistgħu jkunu meħtieġa xi salvagwardji addizzjonali f’każijiet speċifiċi, b’mod partikolari għall-applikazzjoni ta’ kontribuzzjonijiet finanzjarji bil-ħsieb li tiġi żgurata s-sostenibbiltà tas-sistemi ta’ finanzjament ta’ kontenut awdjoviżivi u ta’ films.

2. Distinzjoni bejn l-eżenzjonijiet stabbiliti mill-Unjoni u mid-dritt nazzjonali

L-Artikolu 13(2) tal-AVMSD ma jarmonizzax l-obbligi ta’ kontribuzzjoni finanzjarja għall-promozzjoni ta’ xogħlijiet Ewropej. Din id-dispożizzjoni tirrikonoxxi sempliċiment li l-Istati Membri għandhom il-possibbiltà li japplikaw, għall-fornituri transkonfinali li jkollhom lil udjenzi fit-territorju tagħhom fil-mira, l-obbligi ta’ kontribuzzjoni permezz ta’ investimenti u imposti diretti, f’konformità mal-prinċipji tan-nondiskriminazzjoni u tal-proporzjonalità. Għalhekk, hija l-kompetenza tal-Istat Membru li jiddeċiedi li japprofitta minn din il-possibbiltà li jiddefinixxi u japplika l-obbligi korrispondenti.

F’dan is-sens, dawn il-linji gwida ma japplikawx jekk Stat Membru jkollu fis-seħħ jew jintroduċi obbligi għall-fornituri ta’ servizz tal-midja biex jikkontribwixxu finanzjarjament għall-produzzjoni ta’ xogħlijiet Ewropej, u dawn l-obbligi jkunu limitati għal fornituri stabbiliti f’dak l-Istat Membru. Huma jsiru rilevanti jekk dak l-Istat Membru japplika wkoll dawn ir-rekwiżiti għall-fornituri li jkollhom udjenzi fit-territorju tiegħu fil-mira iżda li jkunu stabbiliti fi Stati Membri oħra. Fi kwalunkwe każ, l-għan tal-eżenzjonijiet ipprovduti fl-Artikolu 13(6) tal-AVMSD mhuwiex li jiġu sostitwiti l-eżenzjonijiet stabbiliti fil-livell nazzjonali, li jiddefinixxu l-kamp ta’ applikazzjoni tal-obbligi ta’ kontribuzzjoni, iżda li jipprovdu salvagwardji għall-fornituri transkonfinali.

Għalhekk, il-gwida stabbilita f’din it-taqsima hija mingħajr preġudizzju għal-libertà tal-Istat Membru fil-mira li jistabbilixxi sollijiet differenti fil-livell nazzjonali applikabbli għall-fornituri taħt il-ġurisdizzjoni tiegħu.

Huwa importanti li jiġi osservat li jeħtieġ li Stati Membri li japplikaw l-obbligi ta’ kontribuzzjoni finanzjarji għal fornituri stabbiliti fi Stati Membri jirrispettaw il-prinċipju tan-nondiskriminazzjoni. Għalhekk, jekk ikollhom eżenzjonijiet stabbiliti jew jintroduċu eżenzjonijiet fil-livell nazzjonali applikabbli għall-fornituri stabbiliti fit-territorju tagħhom, jeħtieġ li dawn l-eżenzjonijiet jiġu applikati wkoll b’mod mhux diskriminatorju għall-fornituri transkonfinali, anke jekk is-sollijiet ikunu ogħla minn dawk indikati f’dawn il-linji gwida.

3. Fatturat baxx

Rigward is-soll ta’ fatturat baxx, li għandu jservi bħala bażi għal eżenzjoni skont l-Artikolu 13(6), il-Kummissjoni tirreferi għar-Rakkomandazzjoni 2003/361/KE dwar id-definizzjoni ta’ intrapriżi mikro, żgħar u ta’ daqs medju (5).

Skont approċċ stabbilit għat-tfassil ta’ politika, il-mikrointrapriżi għandhom a priori jiġu esklużi mill-kamp ta’ applikazzjoni tal-leġiżlazzjoni proposta, dment li ma jintwerewx il-ħtieġa u l-proporzjonalità tal-inklużjoni tagħhom (6). Għalhekk, il-Kummissjoni tqis li s-soll għal fatturat baxx jista’ jiġi identifikat b’referenza għall-kunċett ta’ mikrointrapriża żviluppat fir-Rakkomandazzjoni tal-Kummissjoni msemmija hawn fuq, speċifikament abbażi tas-soll tal-fatturat użat fid-definizzjoni ta’ mikrointrapriża (jiġifieri intrapriżi b’fatturat annwali totali li ma jaqbiżx EUR 2 miljun). Il-fatturat annwali tal-impriża għandu jiġi ddeterminat skont id-dispożizzjonijiet tar-Rakkomandazzjoni tal-Kummissjoni msemmija hawn fuq, u b’hekk jitqies ukoll il-fatturat tal-intrapriżi msieħba u relatati (7).

Minħabba d-daqs limitat u r-riżorsi skarsi tagħhom, il-mikrointrapriżi jistgħu jiġu affettwati b’mod partikolari mill-ispejjeż regolatorji. L-esklużjoni tal-mikrointrapriżi mill-applikazzjoni tal-obbligi ta’ promozzjoni tax-xogħlijiet Ewropej (l-Artikolu 13(1) u l-Artikolu 13(2)) tevita t-tfixkil tal-aċċess ta’ parteċipanti ġodda fis-suq. Għalhekk, dan l-approċċ huwa konsistenti mal-objettiv tal-inċentivizzazzjoni tal-ħolqien ta’ negozji ġodda u tal-promozzjoni tal-iżvilupp tas-suq.

Fl-istess ħin, il-Premessa 40 tal-AVMSD tipprevedi li “biex jiġi ddeterminat id-dħul baxx jenħtieġ li jiġu kkunsidrati d-daqsijiet differenti ta’ swieq awdjoviżivi fl-Istati Membri”. Pereżempju, f’xi Stati Membri, id-daqs tas-swieq nazzjonali huwa ta’ madwar ftit miljun EUR. F’bosta każijiet, dawn is-swieq huma sinifikattivament inqas minn EUR 10 miljun. F’dawn is-swieq, anke l-mikrointrapriżi jistgħu jitqiesu bħala li għandhom preżenza sinifikanti fis-suq.

Fid-dawl ta’ dan ta’ hawn fuq, il-Kummissjoni tqis li l-Istati Membri bi swieq awdjoviżivi nazzjonali iżgħar għandhom ikunu jistgħu jiddeterminaw is-sollijiet ta’ fatturat aktar baxx. Abbażi tal-karatteristiki ġenerali tas-suq, dawn is-sollijiet aktar baxxi jistgħu jkunu ġġustifikati u proporzjonali dment li jeżentaw lill-intrapriżi li jkollhom sehem ta’ inqas minn 1 % tad-dħul globali fis-swieq awdjoviżivi nazzjonali kkonċernati.

4. Udjenza baxxa

4.1. Servizzi ta’ vidjo fuq talba

4.1.1. Metodoloġija

Skont il-Premessa 40 tal-AVMSD, “udjenza żgħira tista’ tiġi ddeterminata, pereżempju, abbażi ta’ ħin ta’ xandir jew bejgħ, skont in-natura tas-servizz (…)”. F’servizzi lineari, l-udjenza tradizzjonalment titkejjel b’referenza għall-ħin ta’ xandir. Il-kunċett ta’ udjenza għall-VOD mhuwiex wieħed stabbilit u ma hemm disponibbli l-ebda kejl industrijali standardizzat fost l-Istati Membri. Għaldaqstant, ma hemm l-ebda data disponibbli dwar l-udjenza, ivverifikata minn parti terza, li bi tqabbil magħha jista’ jiġi ċċekkjat jekk l-udjenza ta’ fornitur ta’ VOD speċifiku hijiex baxxa. Filwaqt li din is-sitwazzjoni tista’ tinbidel fil-futur, f’dan l-istadju huwa xorta waħda meħtieġ li jiġi ddefinit metodu prattiku biex tiġi ddeterminata udjenza baxxa għall-finijiet tal-Artikolu 13 tal-AVMSD għall-fornituri ta’ VOD.

Kif inhu spjegat fil-Premessa 40, il-kunċett ta’ udjenza jista’ jiġi assoċjat “pereżempju” mal-bejgħ tas-servizzi. Fin-nuqqas ta’ kejl industrijali stabbilit, il-Kummissjoni tqis li dan attwalment huwa l-aktar metodu xieraq biex titkejjel l-udjenza fis-settur tal-VOD.

Filwaqt li d-Direttiva ma tipprojbixxix, fil-prinċipju, lill-Istati Membri milli jużaw kriterji alternattivi, il-linji gwida attwali għalhekk jiffukaw fuq metodu biex tiġi ddeterminata l-udjenza tal-fornituri ta’ VOD abbażi tal-bejgħ tas-servizzi.

F’ambjent ta’ VOD, l-għadd ta’ utenti/telespettaturi ta’ servizz partikolari huwa indikatur ta’ dan il-bejgħ. B’mod partikolari, l-udjenza tista’ tiġi ddeterminata abbażi tal-għadd ta’ utenti attivi ta’ servizz partikolari, eż. l-għadd ta’ abbonati li jħallsu għal Abbonament ta’ Vidjo Fuq Talba (SVOD), l-għadd ta’ klijenti uniċi/kontijiet uniċi użati għall-akkwist ta’ xogħlijiet għal Vidjo Fuq Talba Tranżazzjonali (TVOD), u l-għadd ta’ viżitaturi uniċi għar-Reklamar Fuq Vidjo Fuq Talba (AVOD).

F’każ ta’ servizzi ta’ TVOD, utenti attivi jistgħu jirreferu, pereżempju, għal utenti li jkunu akkwistaw mill-inqas titolu wieħed fil-katalogu matul perjodu ta’ żmien definit. F’każ ta’ AVOD, l-udjenza tista’ tiġi ddeterminata bħala medja ta’ utenti attivi għal perjodu ta’ żmien definit. F’każ ta’ abbonati li jħallsu għal servizzi magħquda li jinkludu wkoll kont ta’ VOD, l-udjenza tas-servizzi ta’ VOD tista’ ma tkunx irrappreżentata b’mod preċiż mill-għadd ta’ abbonati li jħallsu għal dawk is-servizzi magħquda fl-intier tagħhom, billi xi wħud jistgħu ma jkunux utenti tal-VOD. F’każijiet bħal dawn, l-awtoritajiet nazzjonali jistgħu japplikaw kejl ibbażat fuq utenti li fil-fatt ikunu aċċessaw il-kontenut vidjo tas-servizz f’perjodu ta’ żmien definit. F’dawn il-każijiet kollha, il-perjodu li jittieħed inkunsiderazzjoni għandu jkun xieraq u sinifikattiv (jiġifieri mhux qasir wisq), stabbilit minn qabel, u mhux oneruż f’termini ta’ implimentazzjoni.

Fil-prattika, jenħtieġ li l-udjenza tiġi ddeterminata f’termini tas-sehem ta’ utenti attivi miksub minn servizz partikolari: l-udjenza ta’ servizz ta’ VOD tkun l-għadd tal-utenti tiegħu diviż bl-għadd totali ta’ utenti ta’ servizzi ta’ VOD (simili) disponibbli fis-suq nazzjonali, u mmultiplikat b’100 sabiex jinkiseb perċentwal.

Billi l-ishma mill-udjenza jikkostitwixxu indikatur tajjeb tal-bejgħ u jirriflettu l-pożizzjoni fis-suq tas-servizz ikkonċernat f’dan is-settur, fornituri b’għadd baxx ta’ utenti attivi ma jkollhomx preżenza sinifikanti fis-suq, u għaldaqstant dan jiġġustifika l-applikazzjoni tal-eżenzjoni stipulata fl-Artikolu 13(6). Dan il-metodu huwa wkoll qrib il-kunċett ta’ sehem minn udjenza tat-TV, li jirreferi għal dawk li effettivament ikollhom sett tat-TV maqlub fuq stazzjonijiet partikolari f’perjodu ta’ żmien partikolari meta mqabbel mal-għadd totali ta’ settijiet tat-TV fil-kampjun.

4.1.2. Soll

Il-Kummissjoni tqis li fornituri b’sehem mill-udjenza ta’ inqas minn 1 % fi Stat Membru partikolari jenħtieġ li jitqiesu bħala fornituri b’udjenza baxxa. Dan is-soll jirrifletti użu limitat mis-servizzi ta’ dawn il-fornituri meta mqabbel mas-swieq nazzjonali rilevanti. Pereżempju, dan jista’ jkun minħabba li fornitur ikun parteċipant ġdid f’dak is-suq nazzjonali. Abbażi tad-data disponibbli, il-fornituri prinċipali tal-SVOD fl-Ewropa (8) għandhom it-tendenza li jkollhom sehem ferm akbar minn 1 % fis-swieq nazzjonali fejn ikunu preżenti.

Fid-dawl ta’ dan ta’ hawn fuq, il-Kummissjoni tqis li huwa xieraq, fil-prinċipju, li teżenta mill-obbligi skont l-Artikolu 13 lil dawk il-fornituri li jkollhom sehem mill-udjenza ta’ inqas minn 1 % fl-Istat Membru kkonċernat.

Rigward l-Artikolu 13(1), dan ifisser li dawn il-fornituri jiġu eżentati, mill-Istat Membru ta’ oriġini tagħhom, mill-obbligu tas-sehem f’dawk il-katalogi (diretti lejn l-Istat Membru ta’ oriġini jew lejn Stati Membri oħra) li għalihom is-sehem mill-udjenza tagħhom ikun taħt is-soll imsemmi hawn fuq. Rigward l-Artikolu 13(2), dan ifisser li dawn il-fornituri jiġu eżentati, mill-Istat Membru fil-mira, mill-obbligu li jikkontribwixxu finanzjarjament għall-produzzjoni ta’ xogħlijiet Ewropej.

4.2. Servizzi lineari tal-midja awdjoviżiva

Għas-servizzi lineari, l-udjenza hija kunċett stabbilit u jeżistu servizzi ta’ kejl tal-udjenza f’bosta Stati Membri. Għalhekk, id-definizzjoni ta’ udjenza baxxa għandha tkun ibbażata fuq indikaturi li huma diġà aċċettati u li jintużaw fil-kuntest tal-AVMSD, jiġifieri s-sehem mill-udjenza ta’ kuljum (9) ikkalkulat għas-sena referenzjarja.

F’termini tal-preżenza ta’ fornituri mhux domestiċi, is-suq tas-servizzi lineari huwa differenti mis-suq tal-VOD. Għall-VOD, is-swieq nazzjonali fil-biċċa l-kbira huma ddominati minn fornituri mhux domestiċi; dan mhuwiex il-każ għas-servizzi lineari. Il-parteċipanti ewlenin normalment ikunu gruppi tat-TV li inġenerali jiksbu s-sehem sħiħ mill-udjenza, jew inkella partijiet kbar minnu, fis-swieq domestiċi tagħhom. Skont studju reċenti, is-suq awdjoviżiv tal-UE huwa kkaratterizzat minn għadd limitat ta’ stazzjonijiet tat-TV li jattiraw parti kbira mill-udjenza. Il-maġġoranza vasta tal-istazzjonijiet għandhom ishma baxxi mill-udjenza: 5 % biss mill-istazzjonijiet tat-TV għandhom sehem mill-udjenza ogħla minn 10 % u madwar 80 % tal-istazzjonijiet tat-TV fi kwalunkwe pajjiż partikolari fl-Unjoni għandhom udjenza ta’ 2 % jew inqas (10).

Is-soll għal udjenza baxxa għandu jiġi ddeterminat billi jittieħdu inkunsiderazzjoni l-preżenza u l-pożizzjonament tal-istazzjonijiet fis-suq għas-servizzi lineari tal-midja awdjoviżiva, f’termini ta’ udjenza. Għalhekk, filwaqt li jitqiesu l-karatteristiki tas-suq għas-servizzi lineari, stazzjonijiet transkonfinali b’sehem mill-udjenza individwali ta’ inqas minn 2 % fi Stat Membru partikolari fil-mira għandhom jitqiesu bħala li għandhom udjenza baxxa, skont it-tifsira tal-Artikolu 13(6) tal-AVMSD (11). B’mod partikolari, f’każ ta’ fornituri b’bosta stazzjonijiet immirati, l-Istati Membri jistgħu jqisu l-pożizzjoni ġenerali tal-fornitur fis-suq nazzjonali meta japplikaw l-eżenzjoni (12).

5. Aġġustamenti biex jittieħed kont tan-natura speċifika tal-kontribuzzjonijiet finanzjarji

L-Artikolu 13(2) tal-AVMSD jirreferi għal żewġ tipi ta’ obbligu ta’ kontribuzzjoni finanzjarja għall-produzzjoni ta’ xogħlijiet Ewropej, jiġifieri investimenti diretti fil-kontenut awdjoviżiv u kontribuzzjonijiet għall-fondi nazzjonali (imposti). Il-Kummissjoni tqis li, meta jiġu ddeterminati s-sollijiet xierqa, għandhom jittieħdu inkunsiderazzjoni l-impatti differenti ta’ dawn it-tipi ta’ obbligi fuq il-fornituri transkonfinali. L-investiment dirett (pereżempju produzzjoni, koproduzzjoni, akkwist tad-drittijiet fix-xogħlijiet) ġeneralment jimplika sforz intraprenditorjali akbar mill-ħlas ta’ imposta, minħabba grad differenti ta’ involviment finanzjarju u r-riskji assoċjati. L-issodisfar tal-obbligu ta’ investiment jiddependi wkoll fuq id-disponibbiltà ta’ xogħlijiet Ewropej, inklużi proġetti ta’ produzzjoni li fihom fornitur jista’ jinvesti bir-riżorsi disponibbli.

Il-Kummissjoni tifhem li f’xi Stati Membri, b’mod partikolari skont id-daqs u l-istruttura tas-suq awdjoviżiv, jista’ jitqies importanti li jiġu applikati wkoll obbligi ta’ kontribuzzjoni finanzjarja għal servizzi fuq talba b’fatturat ta’ inqas minn EUR 2 miljun jew b’sehem mill-udjenza ta’ inqas minn 1 %, kif ukoll għal servizzi lineari transkonfinali b’sehem mill-udjenza ta’ inqas minn 2 %, b’mod partikolari servizzi tat-TV bil-ħlas, billi l-preżenza tagħhom fis-swieq nazzjonali xorta waħda tista’ titqies bħala importanti. Sabiex jakkomodaw sitwazzjonijiet bħal dawn, l-Istati Membri jistgħu jiddeċiedu li japplikaw sollijiet aktar baxxi f’każijiet iġġustifikati kif xieraq u f’konformità mal-objettivi tal-politika kulturali tagħhom, inkluż l-objettiv li tiġi żgurata s-sostenibbiltà tas-sistemi ta’ finanzjament ta’ kontenut awdjoviżiv u ta’ films.

Dawn is-sollijiet u l-kontribuzzjonijiet finanzjarji imposti għandhom jieħdu inkunsiderazzjoni l-kapaċità finanzjarja tas-servizz, jirrispettaw il-prinċipji tan-nondiskriminazzjoni u tal-proporzjonalità, ma għandhomx jimminaw l-iżvilupp tas-suq u għandhom jippermettu d-dħul ta’ parteċipanti ġodda fis-suq.

Rigward l-obbligi transkonfinali ta’ investiment dirett, il-Kummissjoni tistieden lill-Istati Membri, b’mod partikolari lil dawk bi swieq awdjoviżivi akbar, biex jikkunsidraw ukoll li jeżentaw lill-intrapriżi li jkollhom fatturat totali ogħla minn EUR 2 miljun (13) billi jistabbilixxu soll ogħla, jew mill-inqas jagħmluhom suġġetti għal obbligi ta’ investiment inqas onerużi filwaqt li, b’mod partikolari, jieħdu kont tad-diffikultajiet possibbli biex jinstabu produzzjonijiet awdjoviżivi għall-investiment bir-riżorsi disponibbli fl-Istati Membri kkonċernati.

IV. KUMMENTI PROĊEDURALI

Filwaqt li l-implimentazzjoni tal-Artikoli 13(1) u 13(2) tal-AVMSD hija r-responsabbiltà tal-awtoritajiet nazzjonali, dawn huma mħeġġa jikkooperaw b’mod attiv mal-kontropartijiet tagħhom fi Stati Membri oħra fl-oqsma koperti minn dawn il-linji gwida. Din il-kooperazzjoni tista’ tkun iġġustifikata speċjalment bil-ħsieb li tinġabar data jew informazzjoni rilevanti u biex jiġu limitati r-riskji ta’ interpretazzjonijiet diverġenti mill-awtoritajiet nazzjonali. Il-Grupp ta’ Regolaturi Ewropej għas-Servizzi tal-Media Awdjoviżiva (ERGA) jista’ jkun forum xieraq biex tiġi ffaċilitata din il-kooperazzjoni.

Fid-dawl ta’ dan ta’ hawn fuq, l-awtoritajiet regolatorji nazzjonali huma mistiedna jiskambjaw informazzjoni, data u l-aħjar prattiki fi ħdan l-ERGA u jiddiskutu kwalunkwe problema ffaċċjata fl-applikazzjoni ta’ dawn il-linji gwida. F’dan il-kuntest, l-ERGA għandu jiġbed l-attenzjoni tal-Kummissjoni għal kwistjonijiet sinifikanti fl-approċċi meħuda mill-awtoritajiet regolatorji nazzjonali. Il-Kummissjoni se żżomm lill-Kumitat ta’ Kuntatt tal-AVMSD infurmat dwar dawn l-iżviluppi.

Fi ħdan il-qafas tal-obbligi ta’ rappurtar skont l-Artikolu 13(4) tal-AVMSD, l-Istati Membri għandhom jinfurmaw lill-Kummissjoni dwar l-applikazzjoni ta’ dawn il-linji gwida.

(1) Għall-finijiet ta’ dawn il-linji gwida, ir-referenzi għall-“AVMSD” għandhom jinftiehmu bħala referenzi għad-Direttiva 2010/13/UE dwar il-koordinazzjoni ta’ ċerti dispożizzjonijiet stabbiliti bil-liġi, b’regolament jew b’azzjoni amministrattiva fi Stati Membri dwar il-forniment ta’ servizzi tal-media awdjoviżiva (Direttiva dwar is-Servizzi tal-Media Awdjoviżiva) (ĠU L 95, 15.4.2010, p. 1), kif emendata mid-Direttiva (UE) 2018/1808 tal-Parlament Ewropew u tal-Kunsill (ĠU L 303, 28.11.2018, p. 69).

(2) Frankiġja għandha tinftiehem bħala suċċessjoni ta’ films relatati li jikkondividu l-istess univers fittizju.

(3) Skont studju tal-Osservatorju Awdjoviżiv Ewropew, fl-UE jiġu prodotti formati fil-biċċa l-kbira qosra (titoli tal-finzjoni għat-televiżjoni b’26 episodju jew inqas). B’mod aktar speċifiku, 90 % mit-titoli tal-finzjoni għat-televiżjoni għandhom 26 episodji jew inqas, li minnhom 44 % huma films televiżivi (1-2 episodji). Madankollu, dawn jirrappreżentaw proporzjon limitat, jiġifieri 33 % mit-total. Għall-kuntrarju, il-programmi tal-finzjoni għat-televiżjoni jirrappreżentaw 10 % biss mill-għadd ta’ titoli prodotti iżda jirrappreżentaw 67 % mis-sigħat kollha ta’ finzjoni għat-televiżjoni prodotti. L-istess studju jenfasizza li formati iqsar jistgħu jitqiesu bħala finzjoni għat-televiżjoni “ta’ livell għoli”, b’potenzjal għal koproduzzjonijiet u esportazzjonijiet, filwaqt li formati twal ġeneralment ikollhom spejjeż ta’ produzzjoni aktar baxxi u sfond nazzjonali aktar qawwi u, probabbilment, inqas potenzjal għal sfruttament transfruntiera. Minn din il-perspettiva, il-kalkolu skont it-titoli u l-istaġuni jista’ jkollu impatt pożittiv fuq iċ-ċirkulazzjoni tax-xogħlijiet Ewropej b’potenzjal ġenwin ta’ sfruttament transkonfinali. Ara G. Fontaine, TV fiction production in the European Union (Il-produzzjoni ta’ finzjoni għat-televiżjoni fl-Unjoni Ewropea), l-Osservatorju Awdjoviżiv Ewropew, Strasburgu, 2017.

(4) C. Grece, Films in VOD catalogues – Origin, Circulation and Age – Edition 2018 (Films fil-katalogi ta’ VOD – Oriġini, Ċirkulazzjoni u Età – Edizzjoni tal-2018), l-Osservatorju Awdjoviżiv Ewropew, Strasburgu, 2018.

(5) Ir-Rakkomandazzjoni tal-Kummissjoni 2003/361/KE tas-6 ta’ Mejju 2003 dwar id-definizzjoni ta’ intrapriżi mikro, żgħar u ta’ daqs medju (innotifikata taħt in-numru tad-dokument C(2003) 1422) (ĠU L 124, 20.5.2003, p. 36).

(6) https://ec.europa.eu/info/law/law-making-process/planning-and-proposing-law/impact-assessments_mt

(7) Ara b’mod partikolari l-Artikolu 3 6 tar-Rakkomandazzjoni.

(8) Ara, pereżempju, “Main OTT SVOD groups in Europe by estimated number of subscribers” (Il-gruppi ta’ SVOD OTT fl-Ewropa skont l-għadd stmat ta’ abbonati) (Diċembru 2018), ippubblikat bħala parti mir-Rapport Annwali tal-Osservatorju Awdjoviżiv Ewropew għall-2019, Strasburgu, Diċembru 2018.

(9) Ara l-Linji gwida riveduti għall-monitoraġġ tal-applikazzjoni tal-Artikoli 16 u 17 tad-Direttiva dwar is-Servizzi tal-Media Awdjoviżiva (AVMS), Dok CC AVMSD (2011) 2, p. 3.

(10) A. Schneeberger, The internationalisation of TV audience markets in Europe (L-internazzjonalizzazzjoni tas-swieq tal-udjenzi tat-TV fl-Ewropa), l-Osservatorju Awdjoviżiv Ewropew, Strasburgu, 2019, p. 16.

(11) Swieq bħal dawn huma kkaratterizzati minn ishma sinifikanti ħafna ta’ ftit stazzjonijiet (tipikament 80 % tas-sehem mill-udjenza huwa kopert mill-ogħla 20 % tal-istazzjonijiet) u minn għadd kbir ta’ stazzjonijiet b’udjenza żgħira (medja ta’ 80 % tal-istazzjonijiet tat-televiżjoni fl-Ewropa għandhom sehem mill-udjenza ta’ 2 % jew inqas).

(12) Dawn jistgħu jivvalutaw jekk, ġeneralment, il-fornitur ikunx wieħed mill-fornituri ewlenin li jkopru 80 % mis-sehem mill-udjenza f’dak il-pajjiż.

(13) Ikkalkulat f’konformità mad-dispożizzjonijiet tar-Rakkomandazzjoni tal-Kummissjoni 2003/361/KE dwar id-definizzjoni ta’ intrapriżi mikro, żgħar u ta’ daqs medju, imsemmija hawn fuq.